**Zápisnica zo zasadnutia Rodičovského združenia pri ZŠ s MŠ A. Kubinu 34 v Trnave**

Dňa 06.10.2020 o 16.30 hod. sa uskutočnilo zasadnutie rodičov – zástupcov tried v jedálni ZŠ s MŠ A. Kubinu 34 v Trnave. Počas stretnutia boli dodržané súčasné hygienické opatrenia: dezinfekcia, rúško a vzdialenosť 2m medzi rodičmi.

**Program:**

1. Otvorenie a voľby výkonného výboru RZ
2. Oboznámenie s programom zasadnutia a jeho schválenie
3. Schválenie návrhu plánu práce RZ v šk. roku 2020/2021
4. Správa o hospodárení RZ v školskom roku 2019/2020
5. Schvaľovanie rozpočtu na školský rok 2020/2021
6. Schválenie výšky príspevku rodičov do RZ
7. Diskusia a oboznámenie o činnosti školy – Mgr. Holkovičová
8. Záver

**K bodu 1:**

Zasadnutie otvorila Mgr. Sylvia Dudášová privítaním riaditeľky školy Mgr. Holkovičovej a prítomných rodičov (viď Príloha – prezenčná listina). Následne sa konali voľby členov Výkonného výboru RZ. Po hlasovaní všetkých prítomných rodičov bola za predsedníčku zvolená Mgr. Sylvia Dudášová, za tajomníčku Ing. Ingrid Kovaříková, PhD. a za hospodárku Ing. Daniela Ondrušková.

**K bodu 2:**

Predsedníčka Mgr. Dudášová oboznámila prítomných s programom zasadnutia. Program rokovania bol schválený v plnom rozsahu všetkými prítomnými.

**K bodu 3:**

**Prítomní rodičia jednohlasne schválili návrh plánu práce činnosti Rodičovského združenia** v školskom roku 2020/2021.

**K bodu 4:**

Správu o čerpaní finančných prostriedkov RZ v predchádzajúcom školskom roku 2019/2020, prezentovala Mgr. Dudášová. Nevyčerpané naplánované financie boli dodatočne použité v septembri na „Školu v prírode“ pre 5.ročník a nákup zásobníkov na jednorazové utierky do každej triedy v celkovej sume 608,54€.

**K bodu 5:**

Prítomní zástupcovia rodičov sa vyjadrovali k jednotlivým navrhnutým položkám rozpočtu na školský rok 2020/2021. Rozpočet bol jednohlasne schválený prítomnými zástupcami rodičov.

**K bodu 6:**

Príspevok rodičov do RZ bol prítomnými zástupcami odsúhlasený vo výške 15,- € na žiaka a 10,- € na každého ďalšieho súrodenca, pričom sumu 15,- € platí vždy najstarší súrodenec. Príspevok rodičov, ktorý bude vyzbieraný v spolupráci s triednymi učiteľmi, treba odovzdať do 30.11.2020 hospodárke RZ Ing. Ondruškovej. V prípade prechodu na dištančnú formu vzdelávania je termín odovzdania príspevkov do 31.1.2021.

**K bodu 7:**

Diskusia prebehla na tému prideľovania finančných príspevkov z RZ. Zo strany školy boli predložené žiadosti o finančný príspevok z RZ, ktoré boli prediskutované zástupcami tried a jednohlasne schválené v súlade s návrhom rozpočtu RZ na školský rok 2020/2021.

* Pani riaditeľka dodatočne predniesla žiadosť o finančný príspevok 1000,- eur na nákup náplní do zásobníkov, ktoré sú umiestnené v triedach, aby sa dodržiavali hygienické opatrenia. Zásobníky aj s náplňami zakúpilo RZ v auguste pred začiatkom školského roka. **Prítomní zástupcovia rodičov odhlasovali príspevok 1 000,- eur.**
* Riaditeľka ZŠ s MŠ Mgr. Zuzana Holkovičová informovala prítomných zástupcov rodičov ako je škola pripravená na prípadnú dištančnú formu vzdelávania. Na pedagogický proces sa budú využívať len aplikácie EDUPAGE a ZOOM. Rodičia sa vyjadrovali k chýbajúcim heslám k rodičovským kontám v aplikácii Edupage a k forme zadávania domácich úloh v tejto aplikácii – žiadali, aby sa DÚ nezadávali cez správy, ale aby sa plnohodnotne využívali možnosti aplikácie Edupage tak, aby aj žiaci mali prehľad o zadávaných úlohách a termínoch ich vypracovania. Pani riaditeľka prisľúbila odstránenie pripomienkovaných nedostatkov v čo najkratšom termíne.
* Pani riaditeľka upozornila rodičov o dĺžke trvania ospravedlnenia žiaka zo strany rodiča. Naďalej platia 3 dni, štvrtý a piaty deň musí byť stav dieťaťa nahlásený pediatrovi, u ktorého si riaditeľka môže spätne overiť dôvod neprítomnosti žiaka na vyučovaní – toto opatrenie zo strany školy je v záujme prevencie záškoláctva žiakov v povinnej školskej dochádzke a v súlade s platnými zákonmi.
* Zber papiera sa v tomto školskom roku neuskutoční, nakoľko sú podmienky zo strany Zberných surovín pre školu nevyhovujúce.
* Škola sa zapojila do projektu „Čerstvé hlavičky“, ktorú organizoval Kaufland. Vďaka patrí všetkým čo sa zapojili, naši žiaci budú dostávať ovocie a zeleninu celý školský rok 2020/2021.
* Zástupcovia rodičov najmä 1. ročníkov predniesli pani riaditeľke návrh na online formu triednych RZ. Ostatní zástupcovia tried v spolupráci s triednymi učiteľmi budú zisťovať záujem rodičov vo vyšších ročníkoch.
* Rodičia odporučili uverejniť na stránke školy s predstihom informácie ohľadom platieb za stravovanie ( september, január,) nakoľko z poštovej poukážky nedokážu zistiť za aké obdobie je uvedená platba. Rovnako rodičia, ktorí nedostanú poukážku, nevedia, či je to z dôvodu neprihlásenia dieťaťa na stravovanie alebo z dôvodu preplatku z minulého školského roku.

**K bodu 8:**

Zasadnutie Rodičovského združenia ukončila predsedníčka Mgr. Sylvia Dudášová, poďakovala sa prítomným za účasť a pani riaditeľke za spoluprácu.

Trnava, dňa 08. 10. 2020

Zapísala: Ing. Ingrid Kovaříková, PhD.

Zápisnicu overila: Mgr. Sylvia Dudášová